Tiener meld by polisie aan ná voorval by kuierplekParamedici behandel een van die jong mans by die bekende kuierplek Jaggers. (Foto: Verskaf) Die 17-jarige seun wat daarvan beskuldig word dat hy ’n 20-jarige man op die dansvloer van ’n kuierplek in Rustenburg met ’n mes in die lies gesteek het, het by die polisie aangemeld. Sakkie Smith, die tiener se prokureur, sê sy kliënt het op regsadvies Woensdag by die polisiestasie in Rustenburg aangemeld waar hy formeel aangekla is. Hy is daarna vrygelaat. “Die saak is tans sub judice en die familie gaan nie reageer op die besonderhede van die voorval nie,” sê Smith. ’n Saak van aanranding met die doel om ernstig te beseer is ná die voorval by die bekende kuierplek Jaggers teen die tiener aanhangig gemaak. Die tienerseun het egter ’n aanrandingsaak van sy eie by die polisie aanhangig gemaak. Kol. Amanda Funani, woordvoerder van die polisie, het vroeër vandeesweek aan Maroela Media gesê dit is nog nie duidelik wat presies Vrydagaand gedurende ŉ konsert van die kletsrymers Early B en Loufi gebeur het nie. Volgens Funani het ’n gestampery op die dansvloer glo tot die mesvoorval aanleiding gegee. Nóg ’n jong man (ook 20) is in die hand gesteek toe hy skynbaar ingetree het om die situasie te probeer ontlont. Dít terwyl ’n derde jong man (18) tydens die chaos glo ’n hou in die maag weg het en later ’n toeval buite die kuierplek gekry het. Dié jong man is tans nog in die hospitaal, terwyl die twee messteekslagoffers ontslaan is. Mariëtte Coetzer, eienaar van Jaggers, het vroeër aan Maroela Media gesê dit is nie duidelik waar die ’n mes vandaan gekom het nie, aangesien alle klante by die ingang deursoek word.